Lav et referat af nedenstående tekst:

Tekst:
2,5 procent. Så lav er ledigheden i Danmark ifølge de nyeste tal, og det er et meget lavt niveau. Det vil sige, at der er mangel på arbejdskraft og mange ledige stillinger. Men det stopper ikke Brønderslev Kommune i at forsøge at få endnu flere i arbejde. Derfor afholder kommunens jobcenter en messe, hvor virksomheder og ledige borgere kan høre om hinanden. - Der er stadigvæk flere borgere i Brønderslev Kommune, som mangler et job. Og jeg er sikker på, de kommer i dag, siger Vibeke Holler. Hun er beskæftigelseschef i Brønderslev Kommune. - Vi skal have alle med Brønderslev Kommune forsøger at give muligheder til endnu flere på arbejdsmarkedet uanset baggrund, kompetencer og udfordringer ved at sætte fokus på et arbejdsmarked med plads til forskellighed. - For os handler det rummelige arbejdsmarked om at få alle med. Dem, der er ledige i dag, kan have nogle udfordringer. Det kan både være fagligt, det kan være noget socialt, der gør, at man har brug for færre timer end et fuldtidsjob, siger Vibeke Holler og fortsætter: - Så vi ønsker at skabe mulighederne for, at der også kan være plads til de mindre normale ansættelser. Ukrainske flygtninge kan være en del af løsningen Efter Ruslands invasion af Ukraine har nordjyske kommuner set en tilstrømning af flygtninge. Og efter regeringen vedtog en særlov for netop denne gruppe flygtninge, er det nu muligt for ukrainere at få job. Selvom det ikke løser alle kommunens udfordringer med at skaffe kvalificeret arbejdskraft til deres virksomheder, så kan de alligevel gøre en forskel. - De kan være med til at gå ind og udfylde nogle specifikke steder, hvor vi har mangel på arbejdskraft. Men den generelle udfordring bliver vi nødt til at løse på en anden måde, siger Vibeke Holler og fortsætter: - De job, som vores virksomheder har svært ved at få besat, er ofte stillinger, der kræver særlige kompetencer. Og det er en udfordring at finde ledige, med netop disse kompetencer. Jobmessen blev afholdt i Brønderslev Hallerne onsdag formiddag fra 10 til 12.

Referat:
"Det rummelige arbejdsmarked" er temaet på årets jobmesse i Brønderslev. Ledigheden er rekordlav, men fleksible stillinger kan få endnu flere i job.